Ngikhathazwa abantu abathanda ukuzikhukhumeza.
Ngiyathanda ukuhlala nabantu abahlukahlukene. Angikhethi bala lamuntu. Angiyi ngokuthi umuntu uphetheni esandleni kodwa isizathu sami ukuthi ngifunde okuningi kubo bonke abantu.
Kunalento ethanda ukuba nzima futhi engingayazi nokuthi isukaphi. Ngizobhekisa kakhulu kwabansundu ngoba ngiyazi ukuthi ngizokhuluma ngizwakale.
Lomkhuba ufana nse nomuntu okuthi kade ehlalisene kahle nomphakathi jikelele elokishini, anele abe nemali aqale ukuba nehlo lokukhetha ubhontshisi. Lapho-ke usuke engasathintwa esenemali edida usathane. La ‘majita’ akhule nawo elokshini, angabe esazihlanganisa nawo ngoba usehlala esilungwini, usehamba ngezimoto eziphambili.
Anginayo inkinga nomuntu ohlala esilungwini ngoba uhulumeni wentando yeningi wavula amathuba okuthi umuntu ahlale noma yikuphi lapho ethanda khona, aphile impilo ayithandayo, inqobo nje uma enamandla.
Asiyeke ukucwasana siyisizwe esimnyama. Masingazi phakamisi. Esikhundleni salokho masifukulane sibambisane ngoba lokho kuzokwakha isizwe esimnyama esibumbene, nesinenhlonipho, ukuze nenzinye izinhlanga zisihloniphe. Ningixolele bafundi uma kukhona othintekile kuloludaba kodwa eyakoKhabazela ibibeka umbono wayo njengoba nawe mfundi unemvume yokuphawula ngalolu daba. Ungasibhalela uthumele uthummedia24.com noma ushayele inombolo ethi: 031 533 7624.